ΓΡΑΠΤΗ ΕΡΩΤΗΣΗ E-4020/98

υποβολή: Leonie van Bladel (UPE) προς το Συμβούλιο

(11 Ιανουαρίου 1999)

Θέμα: Αναθεώρηση της δίκης του Dragan Opacic στο Σαράγεβο λόγω εγλημάτων πολέμου

Στις 2 Απριλίου 1995 ο κυβερνητικός στρατός της Βοσνίας συνέλαβε τον τότε δεκαεννεατή Dragan Opacic, ως πρόσφυγα από τη Kladusa (Βορειοδυτική Βοσνία) που είχε ενσωματωθεί στον Σερβο-βοσνιακό στρατό. Μετά από μία σύντομη δίκη στο δικαστήριο του Σαράγεβο, που σε καμία περίπτωση δεν ανταποκρινόταν στις απαιτήσεις και στις προϋποθέσεις που ένα κράτος δικαίου θα πρέπει να θέτει σε μία δίκη, μετά από έξι εβδομάδες καταδικάσθηκε σε κάθειρξη 10 ετών "λόγω εγκλημάτων πολέμου". Ο εν λόγω νέος υποτίθεται ότι διέπραξε αυτά τα εγκλήματα πολέμου κατά βοσνίων μουσουλμάνων όταν διετέλεσε φύλακας στο "στρατόπεδο συγκέντρωσης" Trnopolije. Στη συνέχεια, η βοσνιακή κυβέρνηση τον παρουσίασε ως μάρτυρα στην υπόθεση Tadic, η οποία εκδικάσθηκε στο ειδικό δικαστήριο της Χάγης για τα εγκλήματα πολέμου της Γιουγκοσλαβίας. Ο Dragan Opacic, ως "μάρτυρας L" προέβη κατά τη διάρκεια της δίκης σε λεπτομερείς και σοβαρές κατηγορίες κατά του Tadic σχετικά με εγκλήματα τα οποία διέπραξε στο στρατόπεδο Trnopolje.

Ο συνήγορος υπεράσπισης του Tadic, καθηγητής Wladimiroff, απέδειξε ότι οι μαρτυρίες του Opacic ήταν γεμάτες με τόσες ανακρίβειες και τόσες αντιφάσεις ώστε τελικά ο νέος παραδέχθηκε κλαίγοντας ότι ποτέ δεν υπήρξε φύλακας, ποτέ δεν πήγε στο στρατόπεδο Trnopolije και ποτέ δεν είχε συναντήσει τον Tadic. Δήλωσε ότι οι βοσνιακές αρχές, απειλώντας τον με θάνατο, τον εκπαίδευαν επί σειρά εβδομάδων για να καταθέσει ψευδώς εναντίον του Tadic. Επιπλέον, από έρευνα, μεταξύ άλλων, και του καθηγητή Wladimiroff, αποδείχθηκε ότι το Trnopolije δεν ήταν "στρατόπεδο συγκέντρωσης" αλλά ένα προσωρινό στρατόπεδο διεκπεραίωσης προσφύγων που ανέμεναν τη μεταφορά τους για ένα περισσότερο οριστικό προορισμό.

Λίγο καιρό αργότερα, με τη συνεργασία των ολλανδικών αρχών και παρά το αίτημά του για τη χορήγηση ασύλου, ο Opacic στάλθηκε από το δικαστήριο πίσω στη Βοσνία όπου τώρα εκτίει το υπόλοιπο της ποινής των 10 ετών.

Δεν νομίζει το Συμβούλιο ότι όλη αυτή η υπόθεση αντίκειται στις αρχές του δικαίου που εφαρμόζονται στις χώρες της Ένωσης; Είναι διατεθειμένο το Συμβούλιο να λάβει μέτρα τα οποία θα οδηγήσουν τουλάχιστον σε αναθεώρηση της δίκης του Opacic, που πραγματοποιήθηκε τότε στο Σαράγεβο;

Απάντηση

(29 Μαρτίου 1999)

Το Συμβούλιο γνωρίζει ότι ο κ. Opacic έχει παραπονεθεί σε στελέχη του ΟΑΣΕ αρμόδια για τα ανθρώπινα δικαιώματα ότι δεν δικάσθηκε δίκαια. Ωστόσο, το Συμβούλιο δυσκολεύεται να σχολιάσει κατά πόσον ήταν δίκαιη μια δίκη η οποία, όπως και άλλες κατά την ίδια χρονική περίοδο, δεν διεξήχθη υπό την εποπτεία της διεθνούς κοινότητας.

Το Συμβούλιο γνωρίζει επίσης ότι, στις 23 Σεπτεμβρίου 1998, ο κ. Opacic προσέφυγε στο Δικαστήριο των Ανθρώπινων Δικαιωμάτων που ιδρύθηκε δυνάμει του Παραρτήματος 6 της Συμφωνίας Ειρήνης του Ντέιτον για την εξέταση ενδεχόμενων παραβιάσεων της Ευρωπαϊκής Σύμβασης για τα Ανθρώπινα Δικαιώματα, συμπεριλαμβανομένου του δικαιώματος στην ορθή διεξαγωγή μιας δίκης.

Η προσφυγή βρίσκεται ενώπιον του Δικαστηρίου και το Συμβούλιο είναι της γνώμης ότι κάθε δράση που προτίθεται να αναλάβει στην περίπτωση αυτή πρέπει να εξετασθεί στο πλαίσιο της απόφασης που θα λάβει το Δικαστήριο.